कर्ज मांगने वालों की बढ़ती संख्या को एनबीएफसी अपने लिए बेहतरीन मौका मान रहे हैं। एडलवाइस के अध्यक्ष अनिल कोथुरी के मुताबिक सार्वजनिक बैंकों की अपेक्षा एनबीएफसी की पहुंच बहुत सीमित है जो तेजी से बढ़ रही है। एडलवाइस की फिलहाल 120 शाखा हैं जिन्हें अगले 18 महीनों में बढ़ाकर 200 कर दिया जाएगा। राजस्थान, मध्य प्रदेश और महाराष्ट्र में नई शाखाएं खोली जाएगी। महाराष्ट्र में फिलहाल एडलवाइस की कुल 15 शाखाएं हैं अगले 18 महीनों में ये बढ़कर 30 हो जाएंगी। आधार हाउसिंग फाइनैंस के प्रबंध निदेशक देव शंकर त्रिपाठी कहते हैं कि 2017-18 में हमारे कारोबार में 60 फीसदी की बढ़ोतरी हुई है। सबके लिए घर की अवधारणा के तहत हमने 75,000 नए लोगों को कर्ज दिया लेकिन बैंक का एनपीए पहले जैसा 0.5 फीसदी में बना हुआ है। त्रिपाठी के मुताबिक छोटे और गरीब लोग कर्ज ज्यादा ईमानदारी से वापस करते हैं।